ಐದು ಸಾವಿರ ಕಳೆದುಕೊಂಡಲ್ಲೇ 9 ಲಕ್ಷ ದೋಚಿದ ಆರೋಪಿ ಅಂದರ್ ಬೆಂಗಳೂರು: ಯಾರಾದರೂ ಮೋಸ ಹೋದ್ರೆ ಪೊಲೀಸ್ ಸ್ಟೇಷನ್ನು ಅಂತ ಕಂಪ್ಲೇಂಟ್ ಕೊಡೋದು ಕಾಮನ್. ಆದ್ರೆ ಮೋಸ ಹೋಗ್ಬಿಟ್ಟೆ ಅಂತ ಇನ್ನೊಬ್ರಿಗೆ ಮೋಸ ಮಾಡೋದನ್ನ ನೋಡಿದಿರಾ. ಹೌದು ತಿಲಕ್ನಗರದ ಖದೀಮನೊಬ್ಬ ತಾನು ಮೋಸ ಹೋಗಿದ್ದನ್ನೇ ಬಂಡವಾಳವಾಗಿಟ್ಟುಕೊಂಡು ಕೇವಲ 6 ತಿಂಗಳಲ್ಲಿ ಬರೋಬ್ಬರಿ 9 ಲಕ್ಷ ವಂಚನೆ ಮಾಡಿರುವ ಘಟನೆ ಬೆಳಕಿಗೆ ಬಂದಿದೆ. ಕನಕಪುರದವನಾದ ಮಂಜುನಾಥ್ ಬೆಂಗಳೂರಿನ ತಿಲಕನಗರದಲ್ಲಿ ವಾಸವಾಗಿದ್ದ. ವೃತ್ತಿಯಲ್ಲಿ ಫ್ಲವರ್ ಡೆಕೋರೇಟರ್ ಆಗಿದ್ದ ಆರೋಪಿ ಕಳೆದ ಜನವರಿಯಲ್ಲಿ OLX ನಲ್ಲಿ ಐದು ಸಾವಿರ ಮೌಲ್ಯದ ಮೊಬೈಲ್ ಬುಕ್ ಮಾಡಿದ್ದ. ಆದ್ರೆ ಮೊಬೈಲ್ ಸಿಗದೇ OLX ನಲ್ಲಿ ಹಣ ಕಳೆದುಕೊಂಡಿದ್ದಾನೆ. ನಂತರ ಮೋಸ ಹೋಗಿದ್ದನ್ನೇ ಬಂಡವಾಳ ಮಾಡಿಕೊಂಡು, ಹಲವರಿಗೆ ವಂಚಿಸಿದ್ದಾನೆ. ಮೊದಲಿಗೆ OLX ಜಾಹಿರಾತುಗಳನ್ನ ಗಮನಿಸುತ್ತಿದ್ದ ಈತ ಯಾವ ರೀತಿ OLX ನಲ್ಲಿ ವಂಚನೆ ಮಾಡ್ಬೋದು ಅಂತ ಯೋಚನೆ ಮಾಡಿದ್ದಾನೆ. ನಂತರ ಸೆಕೆಂಡ್ ಹ್ಯಾಂಡ್ ಶೋ ರೂಮ್ ನಲ್ಲಿ ಮಾರಾಟಕ್ಕೆ ಇರೋ ಕಾರುಗಳ ಫೋಟೊಗಳನ್ನ ಪಡೆದು, ಕಡಿಮೆ ರೇಟಿಗೆ ಮಾರಾಟ ಮಾಡೋದಾಗಿ ನಕಲಿ ಸಿಮ್ಗಳ ಮೂಲಕ ಜಾಹೀರಾತುಗಳನ್ನ ನೀಡಿದ್ದಾನೆ. ತದನಂತರ ಟೆಸ್ಟ್ ಡ್ರೈವ್ಗೆ ಅಂತ ಕಾರನ್ನು ಶೋರೂಂ ನಿಂದ ಪಡೀತಿದ್ದ ಆರೋಪಿ ಅದನ್ನೇ ಕಾರು ಕೊಳ್ಳಲು ಬರುವವರಿಗೆ ತೋರಿಸಿ ಹಣ ಪಡೆದು ನಂತರ ಎಸ್ಕೇಪ್ ಆಗ್ತಿದ್ದ ಎನ್ನಲಾಗಿದೆ. NewsFirst Live ಮಂಜುನಾಥ್ ತಾನು ಕಳೆದುಕೊಂಡ 5,000 ಕ್ಕೆ ಬದಲಾಗಿ ಕೇವಲ 6 ತಿಂಗಳಲ್ಲಿ ಬರೋಬ್ಬರಿ 9 ಲಕ್ಷ ಹಣ, ವಂಚಿಸಿದ್ದು, ಅದರಿಂದ ಐಷಾರಾಮಿ ಜೀವನ ನಡೆಸ್ತಿದ್ದ. ಕಳೆದ ವರ್ಷವಷ್ಟೇ ಮದುವೆಯಾಗಿದ್ದು, ಬಂದ ಹಣದಲ್ಲಿ ಮನೆಗೆ ಬೇಕಾದ ಐಷಾರಾಮಿ ವಸ್ತುಗಳಾದ ಟಿವಿ. ಫ್ರಿಡ್ಜ್, ಲ್ಯಾಪ್ ಟಾಪ್, ಮುಂತಾದ ಐಷಾರಾಮಿ ವಸ್ತುಗಳನ್ನ ಕೊಂಡುಕೊಂಡಿದ್ದಾನೆ. ಅಲ್ಲದೇ ಹೆಂಡತಿಗೆ ಬೇಕಾದ ಚಿನ್ನಾಭರಣಗಳನ್ನು ಮಾಡಿಸಲು ಶುರು ಮಾಡಿದ್ದ. ಆದರೆ ಅಷ್ಟರಲ್ಲಿ ತಿಲಕ್ ನಗರ ಪೊಲೀಸರು ಆರೋಪಿಯನ್ನು ಖೆಡ್ಡಾಕ್ಕೆ ಕೆಡವಿದ್ದು, ಸದ್ಯ ಈ ಕುರಿತು ತಿಲಕ್ ನಗರ ಪೊಲೀಸ್ ಠಾಣೆಯಲ್ಲಿ ಪ್ರಕರಣ ದಾಖಲಾಗಿದೆ. ಆರೋಪಿಯನ್ನು ಬಂಧಿಸಿರೋ ಪೊಲೀಸರು ಆತನಿಂದ 1 ಫಿಯೆಟ್ ಕಾರ್, ಚಿನ್ನಾಭರಣ, ಗೃಹೋಪಯೋಗಿ ವಸ್ತು ಸೇರಿ 9 ಲಕ್ಷ ಮೌಲ್ಯದ ವಸ್ತುಗಳನ್ನ ವಶಪಡಿಸಿಕೊಂಡಿದ್ದಾರೆ.